有虎行
作者：于石
朝代：宋

paragraphs: 有虎有虎山之巔，怒目炯炯當晝眠。
百獸畏伏不敢前，憑林一吼秋風寒。
昨日鄰家婦，哀哀哭其子，叩頭叫天天不語。
或曰梟食母、犬吠主，含沙射影毒欲死。
封豕長蛇肆侵侮，如此紛紛何獨虎。
虎哉虎哉爾何知，磨牙摇尾爭奔馳。
妖狐猶將假爾威，豈知彊者易弱盛必衰。
北平將軍怒欲飛，彎弓遠掛扶桑枝。
嗟爾有力何由施，吾見食汝肉而寢汝皮。
倚劍睨天三太息，弱肉彊食今何時。
麒麟騶虞亦物耳，嗚呼吾不得而一見之。